C.F. Grove
C.F. Grove, Carl Frederik Grove, 26.12.1822-26.1.1883, fyringeniør og pioner inden for dansk kystsikring. Han var uddannet ingeniør fra Den Polytekniske Læreanstalt og blev 1850 ansat ved Fyrvæsenet (nu Farvandsvæsenet) fra 1852 som inspektør.
I C.F. Groves tid blev det danske fyrvæsen udviklet til international standard, han stod for byggeriet af 24 danske fyr, deriblandt Hirtshals Fyr (1863) og Bovbjerg Fyr (1877), og han oprettede otte fyrskibspositioner.
I 1874 blev C.F. Grove medlem af en kommission, der skulle udarbejde forslag til sikring af den jyske vestkyst mellem Bovbjerg i syd og Lodbjerg i nord. Betænkningen udkom i 1879, men allerede 1875 byggedes de første tre forsøgsvise høfder.
Herefter byggedes i flere etaper høfderne mellem Ferring og Thyborøn Kanal samt på Agger Tange, fra 1909 også mellem Ferring og Fjaltring. Nær ved den først byggede høfde i Ferring (Høfde 1) blev der i 1922 rejst en sten til minde om C.F. Grove og høfdebyggeriet.
Til ære for C.F. Grove blev et af Fyrvæsenets skibe, som sejlede fra 1890 til 1932, opkaldt efter ham.